ហ្គែម Flappy Bird ប្រែ​ក្លាយ​សន្ទុះ​ផលិតករ​វៀតណាម
​ល្បែង Flappy Bird តាម​ទូរស័ព្ទ​ដៃ​ ​កាល​ពី​សប្តាហ៍​មុន ​បាន​ក្លាយ​ជា​កម្មវិធី​​លក់​ដាច់​ជាង​គេ​ទាំង​អស់​នៅ​ក្នុង​ទូរស័ព្ទ​ដៃ iPhone និង​ទូរស័ព្ទ​ប្រើ​ Android។​
ហាណូយ — ហាណូយ៖ គិតមកដល់ថ្ងៃអាទិត្យមុន ល្បែង Game តាមទូរស័ព្ទដៃទំនើប Smartphone ដ៏មានប្រជាប្រិយភាពបំផុតរបស់ពិភពលោកមានឈ្មោះថា Flappy Bird Game នេះ មានលក្ខណៈសាមញ្ញ ក៏ប៉ុន្តែការមានលំបាកក្នុងការលេង។ Video Game នោះ បានត្រូវបង្កើតដោយផលិតករនៅក្នុងប្រទេសវៀតណាម។ ក៏ប៉ុន្តែនៅពេលដែលប្រជាប្រិយភារបស់វាបានកើនឡើងយ៉ាងខ្លាំង អ្នកបង្កើតវាបានដក Game នោះចេញភ្លាមៗពីទីផ្សារ។ ល្បែង Game Flappy Bird តាមទូរស័ព្ទដៃដែលប្រកបដោយការលំបាកដ៏គួរឲ្យភ្ញាក់ផ្អើល ហើយនឹងការញៀនដ៏ខ្លាំងបានក្លាយជាការចាប់អារម្មណ៍មួយរបស់សាកលលោក។ កាលពីសប្តាហ៍មុន វាបានក្លាយជាកម្មវិធីលក់ដាច់ជាងគេទាំងអស់នៅក្នុងទូរស័ព្ទដៃ iPhone ហើយនឹងទូរស័ព្ទ Smartphone ដែលប្រើប្រាស់ប្រព័ន្ធប្រតិបត្តិការ Google Android។ ហ្គែមនេះប្រើប្រាស់ក្រាហ្វិកធម្មតា ដែលបានរំឭកអ្នកលេងជាច្រើនអំពីល្បែង Game ឈ្មោះ Super Mario Brothers របស់ក្រុមហ៊ុន Nintendo ជាល្បែង Video Game ពេញនិយមពីទសវត្សរ៍១៩៨០ ហើយពួកអ្នកលេងFlappy Bird នាំផ្លូវសត្វទទះស្លាបហើរចន្លោះបំពង់បែកនោះដោយយកដៃចុចកញ្ចក់ទូរស័ព្ទនោះ។ ល្បែង Game តាមទូរស័ព្ទទំនើប Smartphone ជាពាណិជ្ជកម្មដ៏ធំមួយ ដោយមានក្រុមហ៊ុនជាច្រើន បានជួលក្រុមអ្នកបង្កើតកម្មវិធីឲ្យធ្វើកម្មវិធីថ្មីៗបំផុត។ ក៏ប៉ុន្តែលោក Nguyen Ha Dong អ្នកបង្កើតកម្មវិធីនេះ បាននិយាយថា លោកបានចំណាយពេលតែ៣-៤ថ្ងៃប៉ុណ្ណោះដើម្បីបង្កើត Flappy Bird។ លោក Anh Minh Do បណ្ណាធិការគេហទំព័របច្ចេកវិទ្យានៅអាស៊ី (Tech in Asia) និយាយថា គេមិនបានរំពឹងទុកថា នឹងមានភាពជោគជ័យនៃល្បែង Game នេះ ហើយវាជាការមិនអាចពន្យល់បាន គឺដូចគ្នានឹងភាពជោគជ័យរបស់លោក Psy តារាចម្រៀង Pop ដែលបង្កើតក្បាច់ Gangnam Style។ «ខ្ញុំនិយាយថា យើងគ្រប់គ្នា ថតចម្លងរូបមន្ត Game Angry Birds នោះយ៉ាងដូចម្តេច ហើយ ខ្ញុំ គិតថា មនុស្ស នឹងព្យាយាមចម្លងរូបមន្ត Game Flappy Bird នោះ ។ អ្នកដឹងទេថា កិត្តិនាមរបស់ Flappy Bird ប្រហែលមិនអាចថតចម្លងបានទេ។ ប្រហែលវាជារឿងចៃដន្យមួយ ខ្ញុំគិតថា វាជាការលំបាកណាស់ក្នុងការបង្កើតឱកាសឆ្នៃប្រឌិតបែបនេះជាថ្មី»។ ក៏ប៉ុន្តែ ការក្លាយទៅជាជនល្បីឈ្មោះនោះ មិនអាចឲ្យលោក Nguyen Na Dong អ្នកបង្កើតGame ហើយនឹងជាអ្នកទីក្រុងហាណូយអាយុ២៩ឆ្នាំនោះ ទទួលយកបានទេ។ នៅក្នុងសារជាបន្តបន្ទាប់ ដែលលោកបានចុះផ្សាយក្នុងបណ្តាញTwitter នៅប៉ុន្មានថ្ងៃថ្មីៗនេះ លោកDong បានបញ្ចេញឲ្យដឹងថា គាត់បានយក Game ចេញពីព្រោះតែវាមានការយកចិត្តទុកដាក់ច្រើនហួស។ លោកបានសរសេរថា៖ «ខ្ញុំអាចហៅ Flappy Bird ថា ជាការជោគជ័យមួយរបស់ខ្ញុំ»។ ក៏ប៉ុន្តែ វាក៏បានបំផ្លាញជីវិតដ៏សាមញ្ញរបស់ខ្ញុំដែរ។ ដូច្នេះឥឡូវនេះ ខ្ញុំស្អប់វាណាស់»។ ក៏ប៉ុន្តែ ទោះបីវាជាការបញ្ចប់នៃ Game ល្បែង Flappy Bird នោះក៏ដោយ ពួកអ្នកជំនាញមានការសង្ឃឹមថា កេរដំណែលរបស់លោក Dong នៅក្នុងប្រទេសវៀតណាមអាចនៅស្ថិតស្ថេរយូរអង្វែងតទៅទៀត។ វៀតណាមជាទីផ្សារល្បែង Games ដ៏ធំបំផុតមួយនៅក្នុងតំបន់អាស៊ីអាគ្នេយ៍ដែលមានប្រាក់ចំណូលជាង២៥០លានដុល្លារនៅឆ្នាំ២០១៣។ ទីផ្សារក្នុងស្រុកបានត្រូវត្រួតត្រាដោយក្រុមហ៊ុន VNG ដែលកាន់កាប់ភាគហ៊ុន៦០ភាគរយរបស់ទីផ្សារ Game នៅវៀតណាម។ ក៏ប៉ុន្តែលោក Dong អ្នកបង្កើត Game Flappy Bird ជាអ្នកបង្កើតឯករាជ្យម្នាក់ក្នុងចំណោមអ្នកបង្កើតឯករាជ្យរាប់ពាន់នាក់នៅពេលខាងមុខដែលភាគច្រើនផ្តោតលើល្បែង Game តាមទូរស័ព្ទដៃ។ ថ្វីបើ មានការប្រកួតប្រជែងនេះក៏ដោយ លោក Minh នៃគេហទំព័រ Tech In Asia និយាយថា ល្បែង Game ដែលពួកគេផលិតដូចជាមានគុណភាពទាប។ «ពួកគេមិនច្រើនទេដែលមានកម្រិតថ្នាក់ពិភពលោកនោះ ហើយពួកគេក៏មិនច្រើនដែរ ដែលផលិតសម្រាប់ទីផ្សារសាកលលោកនោះ។ ប្រសិនបើអ្នកផ្តោតលើទីផ្សារសាកលលោកនោះ អ្នកត្រូវតែមានកម្រិតប្រសើរជាងនេះឆ្ងាយណាស់»។ នៅក្នុងប្រទេសវៀតណាម ល្បែង Games ថ្លៃណាស់ដើម្បីបង្កើតវា ហើយនឹងត្រូវរារាំងដោយនិតិវិធីនៃការសុំអាជ្ញាប័ណ្ណដ៏ស្មុគ្រស្មាញនោះ។ លទ្ធផលគឺអ្នកលេង Games ស្ទើរតែទាំងអស់របស់វៀតណាម លេងល្បែង Games បរទេស ជាពិសេស មកពីប្រទេសចិន ដែលត្រូវបានកែតម្រូវសម្រាប់ទីផ្សារក្នុងស្រុក។ លោក Do Quy Doan ដែលបានចូលនិវត្តន៍កាលពីពេលថ្មីៗនេះ ជាអតីតអនុរដ្ឋមន្រ្តីក្រសួងគមនាគមន៍ បាននិយាយថា ឧស្សាហកម្មល្បែងGames ក្នុងប្រទេសវៀតណាមនៅថ្មីនៅឡើយ ហើយនៅមានឧប្បសគ្គហើយនឹងយន្តការ ការលើកទឹកចិត្តការផលិត។ លោក Doan និយាយថា ភាពជោគជ័យនៃ Flappy Bird កំពុងលើកទឹកចិត្តឧស្សាហកម្ម Games នៅពេលអនាគត»។ ក្នុងពេលដ៏សំខាន់នេះ ទោះបីលោកចូលចិត្តឬមិនចូលចិត្តក៏ដោយ ការយកចិត្តទុកដាក់នោះ ទំនងជាស្ថិតនៅជាប់នឹងលោក Nguyen Ha Dong អ្នកបង្កើតល្បែង Game Flappy Bird នោះ ទោះបីល្បែង Game របស់លោកលែងអាច download បានទៀតក៏ដោយ៕